Mu gihe ikibazo cy'abana bo mu muhanda bakunze kwitwa inzererezi gikomeje gufata indi intera mu Gihugu hose, Minisiteri y'Uburinganire n'Iterambere ry'Umuryango yo ivuga ko abanyamakuru bakwiye kuyifasha bakayiha umubare w'abo bana.
Ibi byavuzwe n'Umuhire Christiane ushinzwe guteza imbere umuryango no kurengera abana muri MIGEPROF ubwo yaganiraga n'abanyamakuru mu nama rusange y'umuryango Haguruka, aho yavuze ko bakwiye kuyifasha bakazajya bayiha umubare w'abana bari mu muhanda.
Aha yari abajijwe umubare w'abana ubu bari mu muhanda kuko bigaragara ko basa nk'aho bari kwiyongera bikabije cyane cyane mu Mujyi wa Kigali.
Yagize ati˝ ubu ntabwo imibare tuyifite none aha ngaha, ahubwo mwebwe turagira ngo tubasabe kuko muravuga ngo imibare ni myinshi, turagira ngo muzadufashe nibura tujye tumenya ese abo bana bari hehe? Kugira ngo dushobore kuba twabasangayo, ariko ubu ntabwo imibare nyifite kereka iyo nza nabyiteguye.˝
Mwebwe mufite amakuru mashya mujye mutwegera mutubwire ngo ko twabonye abana bangana gutya mu muhanda harakorwa iki? Mujye mutwegera, mutubwire iyo mibare twese dufatane urunana kuko ntawajya guhakana ngo abana ntibahari kandi muba mwababonye, twaba turi kwibeshya˝
Yanavuze ko inzego za Leta ziticaye ubusa , kuko bashaka kubaka igihugu kibereye abana kuko ari ab'u Rwanda.
Yakomeje avuga ko hari ubushakashatsi bwakozwe mu mwaka wa 2012 yerekana imibare y'abana bari mu muhanda.
Ku rundi ruhande, ubwo iki kinyamakuru cyaganiraga na Sinayitutse Come ushinzwe uburenganzira bw'umwana, kuburinda no kubuteza imbere muri Komisiyo y'Igihugu yari yatubwiye ko imibare bafite ari iy'abana bahoze mu muhanda ubu bari mu bigo bibagorora.
Munyankindi Monique, Umuyobozi wa Haguruka we yavuze ko muri gahunda bafite muri uyu mwaka bazahura n'abana bo mu muhanda cyane cyane abakobwa, kugira ngo bamenye impamvu ibajyana mu muhanda mu rwego rwo kubakorera ubuvugizi.
Komisiyo y'Igihugu y'abana ivuga ko kugeza mu kwezi k'Ugushyingo 2015 yabaruraga abana 1089 bari mu bigo 21 gusa. Aha ntihabarirwamo abari mu muhanda kuko batazi umubare wabo.
Ni mu gihe ubukene n'amakimbirane mu muryango ari byo biza ku isonga bituma abana bava mu miryango yabo bakerekeza mu muhanda.